วิกตอร์ ยอเกเรส

วิกตอร์ ไอนาร์ ยอเกเรส (เกิด 4 มิถุนายน 1998) เป็นนักฟุตบอลอาชีพชาวสวีเดนที่เล่นในตำแหน่งกองหน้าให้กับสโมสรอาร์เซนอลในพรีเมียร์ลีกและทีมชาติสวีเดน 
ยอเกเรสลงเล่นในลีกอาชีพชุดใหญ่ครั้งแรกกับทีม บรอมมาปอจคาร์นาในสวีเดนเมื่อปี 2015 โดยเขาได้ลงเล่นให้ทีมมากกว่า 50 นัด ก่อนที่จะเซ็นสัญญากับไบรตันแอนด์โฮฟอัลเบียนในอีกสามปีต่อมา ยอเกเรสถูกปล่อยยืมตัวไปยังสโมสรต่าง ๆ มากมายรวมถึง ซังต์ เพาลี, สวอนซีซิตี และคอเวนทรีซิตีก่อนจะย้ายไปร่วมทีมคอเวนทรีแบบถาวรในปี 2021 สปอร์ติงลิสบอนเซ็นสัญญากับเขาในปี 2023 ด้วยค่าตัวเป็นสถิติสโมสรที่ 20 ล้านยูโร ในฤดูกาลแรกของเขา เขาช่วยให้ทีมคว้าแชมป์ลีก และยังคว้ารางวัลโบลา เดอ ปราตา สำหรับผู้ทำประตูสูงสุดของปรีไมราลีกาด้วยผลงาน 29 ประตูจาก 33 เกม รวมถึงรางวัลนักเตะยอดเยี่ยมแห่งปีอีกด้วย
ยอเกเรสยังติดทีมชาติสวีเดนในระดับเยาวชนรุ่นต่าง ๆ และเป็นผู้ทำประตูสูงสุดร่วมในการแข่งขันฟุตบอลชิงแชมป์ยุโรปรุ่นอายุต่ำกว่า 19 ปี 2017 ก่อนที่จะประเดิมสนามในนามทีมชาติชุดใหญ่ในปี 2019
ระดับสโมสร.
ไอเอฟเค แอสพุดเดน-เทลลัส.
ยอเกเรสเกิดและเติบโตในสต็อกโฮล์มและเริ่มเล่นฟุตบอลตั้งแต่อายุ 5 ขวบกับไอเอฟเค แอสพุดเดน-เทลลัสสโมสรในท้องถิ่น
ไอเอฟ บรอมมาปอจคาร์นา.
ยอเกเรสเซ็นสัญญากับไอเอฟ บรอมมาปอจคาร์นา จากไอเอฟเค แอสพุดเดน-เทลลัสในปี 2013 และโดยอยู่ในทีมรุ่นอายุต่ำกว่า 17 ปีของสโมสร เขาเลื่อนจากทีมเยาวชนและได้ประเดิมสนามให้กับทีมชุดใหญ่เป็นครั้งแรกในอีกสองปีต่อมา เขาทำประตูแรกให้กับสโมสรเมื่อวันที่ 20 สิงหาคม 2015 โดยยิงได้สองประตูในศึกสเวนสกาคูเปนที่เอาชนะไอเอฟ ซิลเวีย 3–0 ในปีถัดมา หลังจากที่สโมสรต้องตกชั้นในฤดูกาลก่อน ยอเกเรสก็ยิงได้ 7 ประตู ช่วยให้บรอมมาปอจคาร์นาเลื่อนชั้นกลับสู่ซูเปอร์เรตทันได้สำเร็จ ต่อมาเขาช่วยให้บรอมมาปอจคาร์นาเข้าสู่รอบรองชนะเลิศของสเวนสกาคูเปนเมื่อเขายิงประตูชัยในรอบก่อนรองชนะเลิศเจอกับทีมจากลีกสูงสุดอย่างเอล์ฟสบอร์ก อย่างไรก็ตาม บรอมมาปอจคาร์นาไม่สามารถผ่านเข้ารอบชิงชนะเลิศได้ เนื่องจากพวกเขาพ่ายให้กับไอเอฟเค นอร์โคปิง 4–0 ในรอบรองชนะเลิศ
เมื่อวันที่ 6 กันยายน 2017 หลังจากทำประตูในลีกได้ 10 ประตู ยอเกเรสก็ได้เซ็นสัญญา 2 ปีครึ่งกับ ไบรตันแอนด์โฮฟอัลเบียนทีมในพรีเมียร์ลีกโดยสัญญาจะมีผลเมื่อฤดูกาลในซูเปอร์เรตทันสิ้นสุดลง เขาจบฤดูกาลด้วยผลงาน 13 ประตูจากการลงเล่นในลีก 29 นัด รวมถึงแฮตทริกในวันสุดท้าย ช่วยให้บรอมมาปอจคาร์นาเลื่อนชั้นสู่อัลสเว็นสกันในฐานะแชมป์ลีกได้สำเร็จ
ไบรตันแอนด์โฮฟอัลเบียน.
บอกเราย้ายมาร่วมทีมไบรตันอย่างเป็นทางการเมื่อวันที่ 1 มกราคม 2018 และเริ่มฝึกซ้อมกับทีมรุ่นอายุต่ำกว่า 23 ปีของสโมสร เขาประเดิมสนามให้กับทีมชุดใหญ่ของสโมสรเมื่อวันที่ 28 สิงหาคม โดยเริ่มต้นในเกมอีเอฟแอลคัพ ที่พ่ายต่อเซาแทมป์ตัน 1–0 เมื่อวันที่ 26 มกราคม 2019 ยอเกเรสลงประเดิมสนามในเอฟเอคัพโดยเป็นตัวสำรองในเกมที่เสมอกับเวสต์บรอมมิชอัลเบียน 0–0 ในบ้าน
ในเดือนกรกฎาคม 2019 เขาถูกยืมตัวไปอยู่กับทีมซังต์เพาลี ในซไวเทอบุนเดิสลีกาของเยอรมนีในฤดูกาล 2019–20 ในวันเปิดฤดูกาลเขาลงประเดิมสนามเป็นตัวสำรองในเกมเยือนที่เสมอกับอาร์มีนีอาบีเลอเฟ็ลท์ 1–1 ยอเกเรสยิงประตูแรกของเขาให้กับซังต์เพาลี เมื่อวันที่ 29 กันยายน โดยเป็นประตูที่สองในชัยชนะ 2–0 ในบ้านเหนือ เอสเฟา ซานด์เฮาเซิน
เมื่อวันที่ 17 กันยายน 2020 หลังหมดสัญญายืมตัวกับซังต์เพาลี ยอเกเรสทำประตูแรกให้กับไบรตันในชัยชนะ 4–0 เหนือ พอร์ทสมัทในศึกอีเอฟแอลคัพ เมื่อวันที่ 2 ตุลาคม 2020 ยอเกเรสย้ายไปร่วมทีมสวอนซีซิตีในลีกแชมเปียนชิปด้วยสัญญายืมตัวตลอดช่วงที่เหลือของฤดูกาล 2020–21 เขาลงประเดิมสนามในวันต่อมาโดยลงเล่นเป็นตัวสำรองในเกมเหย้าที่ชนะมิลล์วอลล์ 2–1 เขาทำประตูแรกให้กับสโมสรเมื่อวันที่ 9 มกราคม 2021 โดยยิงประตูที่สองในเกมเยือนที่ชนะสตีเวนิจ 2–0 ส่งให้สวอนซีผ่านเข้าสู่รอบที่สี่ของเอฟเอคัพ เขาถูกไบรตันเรียกตัวกลับในวันที่ 14 มกราคม 2021
คอเวนทรีซิตี.
ยอเกเรสย้ายไปร่วมทีมคอเวนทรีซิตีด้วยสัญญายืมตัวเมื่อวันที่ 15 มกราคม 2021 เขาประเดิมสนามในอีกสี่วันต่อมาโดยลงเล่นเป็นตัวจริงและลงสนาม 59 นาทีในเกมเยือนที่แพ้เรดิง 3–0 เขาทำประตูแรกได้ในการลงเล่นเป็นตัวจริงนัดแรกที่เซนต์แอนดรูส์โดยยิงประตูแรกในชัยชนะ 2–0 เหนือเชฟฟีลด์เวนส์เดย์เมื่อวันที่ 27 มกราคม นับเป็นประตูแรกของเขาในฟุตบอลลีกอังกฤษ
เขากลับมาที่คอเวนทรีซิตีด้วยสัญญาถาวรเมื่อวันที่ 9 กรกฎาคม 2021 โดยเซ็นสัญญาสามปี ยอเกเรสทำประตูได้ในเกมเปิดฤดูกาลแชมเปียนชิป ฤดูกาล 2021–22 ของคอเวนทรีเมื่อวันที่ 8 สิงหาคม ทำให้คอเวนทรีกลับมาตีเสมอได้สำเร็จในชัยชนะ 2–1 เหนือนอตทิงแฮมฟอเรสต์ในเกมเหย้าเกมแรกของคอเวนทรีตั้งแต่เดือนเมษายน 2019 หลังจากแบ่งสนามกับเบอร์มิงแฮมซิตี ยอเกเรสยิงได้ 17 ประตูจากการลงสนาม 45 นัดในลีกให้กับคอเวนทรีในฤดูกาล 2021–22
ในแชมเปียนชิป ฤดูกาล 2022–23 เขาได้รับการเสนอชื่อให้เป็นผู้เล่นยอดเยี่ยมประจำเดือนพฤศจิกายน หลังจากทำประตูได้ 4 ประตูจาก 4 เกม พาคอเวนทรีคว้าชัยชนะ 4 นัดรวดในช่วงเวลาดังกล่าว สามประตูและสามแอสซิสต์ทำให้เขาคว้ารางวัลได้เป็นครั้งที่สองในเดือนมีนาคม 2023
สปอร์ติงลิสบอน.
เมื่อวันที่ 13 กรกฎาคม 2023 ยอเกเรสเซ็นสัญญา 5 ปีกับสโมสรสปอร์ติงลิสบอนในปรีไมราลีกา ด้วยค่าตัวสูงสุดเป็นสถิติสโมสรที่ 20 ล้านยูโร (บวกโบนัสอีก 4 ล้านยูโร) คอเวนทรียังได้ส่วนแบ่ง 10 ถึง 15 เปอร์เซ็นต์สำหรับการย้ายทีมในอนาคต และมีการกำหนดค่าฉีกสัญญาไว้ที่ 100 ล้านยูโร
ฤดูกาล 2023–24: แชมป์ปรีไมราลีกา, นักเตะยอดเยี่ยมประจำปีและโบลาเดปราตา.
ในวันที่ 12 สิงหาคม เขาลงประเดิมสนามให้กับสโมสรเป็นนัดแรก โดยลงสนามเป็นตัวจริงและทำได้สองประตูในเกมลีกที่ชนะวิเซลา 3–2 ในบ้าน ในวันที่ 21 กันยายน ยอเกเรสลงเล่นฟุตบอลสโมสรยุโรป โดยลงสนามและทำประตูได้ในนัดที่ออกไปเยือนเอสเค สตวร์ม กราซ โดยเอาชนะไปได้ 2–1 ในรอบแบ่งกลุ่มของยูฟ่ายูโรปาลีก ในวันที่ 26 ตุลาคม เขาโดนใบแดงใบแรกในอาชีพของเขา เมื่อผ่านไป 7 นาทีในรอบแบ่งกลุ่มของยูฟ่ายูโรปาลีกที่สปอร์ติงลิสบอนไปเยือนราคูฟ เชสโตโชวา เมื่อวันที่ 2 พฤศจิกายน ในการลงประเดิมสนามสนามใน Taça da Liga ยอเกเรสทำแฮตทริกในชัยชนะในบ้าน 4–2 เหนือ Farense สิบวันต่อมา เขาทำประตูได้ในเกมลีกที่ออกไปเยือนแล้วแพ้ไบฟีกาซึ่งเป็นคู่แข่งร่วมเมืองด้วยสกอร์ 2–1 เมื่อวันที่ 26 พฤศจิกายน ในศึกตาซาดึปูร์ตูกัล ยอเกเรสลงเป็นตัวสำรองในครึ่งหลังและทำประตูปิดท้ายให้สปอร์ติงเปิดบ้านเอาชนะดูเมียนเซจากกัมเปโอนาตูเดโปรตุเกส 8–0 ในวันที่ 19 ธันวาคม เขาทำประตูและแอสซิสต์ให้ทีมคว้าชัยชนะ 2–0 ในบ้านเหนือคู่แข่งสำคัญอย่างโปร์ตู
เมื่อวันที่ 5 มกราคม 2024 ยอเกเรสทำแอสซิสต์ได้ 4 ครั้งในชัยชนะในบ้านเหนือเอสโตริล 5–1 ในวันที่ 17 มีนาคม เขาทำแฮตทริกแรกในปรีไมราลีกาในชัยชนะ 6–1 เหนือบัววิสตา ระหว่างเดือนกันยายนถึงมกราคม ยอเกเรสยิงได้ 13 ประตูและทำแอสซิสต์ได้ 6 ครั้ง ทำให้ได้รับรางวัลผู้เล่นยอดเยี่ยมประจำเดือนของลีกและกองหน้ายอดเยี่ยมประจำเดือนเป็นเวลา 5 เดือนติดต่อกัน ในวันที่ 29 เมษายน หลังจากสปอร์ติงเสียไป 2 ประตู เขายิงได้ 2 ประตูในนาทีที่ 87 และ 88 ในเกมที่เสมอกับโปร์ตู 2–2 ที่ "อิชตาดียูดูดราเกา" ทำให้สปอร์ติงยังคงรั้งตำแหน่งจ่าฝูงของตารางโดยนำหน้าไบฟีกาคู่แข่งร่วมเมือง 5 คะแนน ในช่วงปลายเดือน ยอเกเรสก็ได้รับการเสนอชื่อให้เป็นผู้เล่นยอดเยี่ยมประจำเดือนและกองหน้ายอดเยี่ยมประจำเดือนของลีกอีกครั้ง
ในวันที่ 5 พฤษภาคม สปอร์ติงคว้าแชมป์ปรีไมราลีกาเป็นสมัยที่ 20 ตามทฤษฎี หลังจากที่ไบฟีกาพ่ายต่อฟามาลิเคา และยอเกเรสคว้ารางวัลโบลา เดอ ปราตา หลังจากที่เขาจบฤดูกาลแรกกับสโมสรในฐานะผู้ทำประตูสูงสุดด้วยผลงาน 29 ประตู โดยยิงได้สองประตูในนัดสุดท้ายของฤดูกาลกับชาเวสเมื่อวันที่ 18 พฤษภาคม ทำให้เขาเป็นผู้เล่นชาวสวีเดนคนที่สองที่ได้รับรางวัลผู้ทำประตูสูงสุดต่อจากมัตส์ แม็กนุสสันในฤดูกาล 1989–90 นอกจากนี้เขายังได้รับการเสนอชื่อให้เป็นผู้เล่นยอดเยี่ยมของปรีไมราลีกา และรวมอยู่ในทีม Best XI ด้วย เมื่อวันที่ 28 พฤษภาคม สองวันหลังจากที่เขาลงเล่นให้กับสโมสรในนัดชิงชนะเลิศฟุตบอลลีกคัพ ยอเกเรสเข้ารับการผ่าตัดหัวเข่าซ้ายในลิสบอน
ฤดูกาล 2024–25.
ยอเกเรสกลับมาจากอาการบาดเจ็บในวันที่ 3 สิงหาคม 2024 โดยแอสซิสต์สองครั้งในการแพ้โปร์ตู 4–3 ในศึก Supertaça Cândido de Oliveira 2024 เขาทำได้ 7 ประตูจากการแข่งขัน 4 นัดในลีกในเดือนนั้น รวมทั้งแฮตทริกในเกมเยือนที่ชนะ ฟาเรนเซ 5–0 เมื่อวันที่ 23 สิงหาคม ในระหว่างนั้น เขาได้กลายเป็นผู้ทำประตูสูงสุดของลีกในศตวรรษที่ 21 หลังจากผ่านไป 4 สัปดาห์การแข่งขัน นอกจากนี้ ยอเกเรสยังได้รับรางวัลผู้เล่นยอดเยี่ยมประจำเดือนและกองหน้ายอดเยี่ยมประจำเดือนของลีกประจำเดือนสิงหาคมอีกด้วย ในวันที่ 17 กันยายน ในเกมยูฟ่าแชมเปียนส์ลีก นัดแรกของเขา เขาทำประตูแรกในรายการนี้ด้วย โดยเป็นผู้ทำประตูแรกในชัยชนะ 2–0 เหนือลีล และได้รับรางวัลผู้เล่นยอดเยี่ยมประจำการแข่งขันในเกมนัดเปิดสนามของแชมเปียนส์ลีกรูปแบบใหม่ ในวันที่ 1 พฤศจิกายน ยอเกเรสยิงได้ 4 ประตูในนัดเดียวในเกมที่เอาชนะ Farense ไปได้ 5–1 โดยแฮตทริกในครึ่งแรกของเขาทำให้เป็นสถิติเทียบเท่ากับของ Beto Acosta ในฤดูกาล 2000-01 ในวันที่ 5 พฤศจิกายน เขากลายเป็นผู้เล่นของสปอร์ติงคนแรกที่ทำแฮตทริกในยุคแชมเปียนส์ลีกในชัยชนะ 4–1 เหนือแมนเชสเตอร์ซิตี
อาร์เซนอล.
ในช่วงปลายเดือนมิถุนายน ค.ศ. 2025 สโมสรฟุตบอลอาร์เซนอลในพรีเมียร์ลีกยื่นข้อเสนอเบื้องต้นจำนวน 55 ล้านยูโนพร้อมโบนัสอีก 10 ล้านยูโรเพื่อเซ็นสัญญากับยอเกเรสซึ่งถูกปฏิเสธ การเจรจาระหว่างสองสโมสรยังคงดำเนินต่อไป ต่อมา ยอเกเรสยอมลดค่าเหนื่อยลงบางส่วนเพื่อย้ายร่วมทีมอาร์เซนอล และภายหลังสปอร์ติงปฏิเสธข้อเสนอของอาร์เซนอลเป็นครั้งที่สอง ยอเกเรสไม่ได้ร่วมฝึกซ้อมกับทีมส่งผลให้สโมสรสั่งลงโทษทางวินัย ต่อมาในวันที่ 14 กรกฎาคม 2025 มีรายงานว่าทั้งสองสโมสรบรรลุข้อตกลงการซื้อขายมูลค่า 63.5 ล้านยูโร (54.8 ล้านปอนด์) พร้อมโบนัสอีก 10 ล้านยูโร (8.6 ล้านปอนด์) พร้อมรายงานว่าเอเยนต์ของยอเกเรสยอมละเว้นค่าธรรมเนียมที่พึงได้รับตามสัญญาเพื่อให้การย้ายทีมครั้งนี้ลุล่วงด้วยดี การย้ายทีมล่าช้าไปเล็กน้อยจากปัญหาบางประการในสัญญา และในวันที่ 25 กรกฎาคม 2025 ยอเกเรสได้รับอนุญาตจากสปอร์ติงให้เดินทางไปอังกฤษเพื่อตรวจร่างกาย
ยอเกเรสเซ็นสัญญาเป็นผู้เล่นของอาร์เซนอลทางการเมื่อวันที่ 26 กรกฎาคม 2025 ด้วยค่าตัว 55 ล้านปอนด์ พร้อมเงื่อนไขในการเพิ่มเติมเป็น 63.5 ล้านปอนด์ เซ็นสัญญาระยะเวลาห้าปีด้วยกัน ยอเกเรสกล่าวว่าเขามีความต้องการย้ายจากสโมสรตั้งแต่ที่ทั้งสองสโมสรพบกันเมื่อฤดูกาลที่แล้วซึ่งจบลงด้วยความพ่ายแพ้ของสปอร์ติง การย้ายทีมครั้งนี้ถูกตั้งข้อสงสัยจากนักวิเคราะห์ชื่อดัง เช่น ริโอ เฟอร์ดินานด์ เนื่องด้วยนักฟุตบอลที่ได้รับการจับตามองบางคนเคยย้ายจากปรีไมราลีกามายังพรีเมียร์ลีกแต่ไม่ประสบความสำเร็จ เช่น มาริยู ฆาร์เดล เด อัลเมดา และยอเกเรสไม่สามารถก้าวขึ้นมาเป็นแกนหลักของทีมชุดใหญ่เมื่อครั้งยังลงเล่นให้ไบรตันแอนด์โฮฟอัลเบียนได้ ยอเกเรสเปิดตัวต่อหน้าแฟน ๆ ในนัดกระชับมิตรที่พบกับนิวคาสเซิลที่ประเทศสิงคโปร์ เขาสืบทอดเสื้อหมายเลข 14 ของตำนานผู้ทำประตูสูงสุดของสโมสรอย่างตีแยรี อ็องรี แต่กล่าวว่าเขาไม่ต้องการถูกเปรียบเทียบกับอ็องรี
ฤดูกาล 2025–26.
ภายหลังช่วงพรีซีซั่น ผู้จัดการทีมอย่างมิเกล อาร์เตตา กล่าวว่ายอเกเรสมีสภาพร่างกายพร้อมมากกว่า 100% ในฤดูกาลใหม่ ยอเกเรสลงสนามนัดแรกในการแข่งขันนัดแรกของพรีเมียร์ลีก 17 สิงหาคม ค.ศ. 2025 นัดที่อาร์เซนอลบุกไปชนะแมนเชสเตอร์ยูไนเต็ด 1–0 แต่ไม่มีส่วนร่วมกับเกมมากนักและถูกเปลี่ยนตัวออกหลังจากผ่านไป 1 ชั่วโมง แต่ในนัดต่อมา ยอเกเรสทำสองประตูให้ทีมเอาชนะลีดส์ยูไนเต็ด 5–0 โดยหนึ่งประตูมาจากลูกจุดโทษ
ทีมชาติ.
ทีมชาติชุดใหญ่.
ยอเกเรสลงสนามให้สวีเดนทางการนัดแรกเมื่อวันที่ 8 มกราคม 2019 ซึ่งสวีเดนพ่ายให้กับฟินแลนด์ 1–0 ก่อนที่ในอีกสามวันถัดมา จะทำประตูแรกในนัดที่สวีเดนเสมอไอซ์แลนด์ด้วยผลประตู 2–2 ต่อมาในเดือนตุลาคม ค.ศ. 2021 จากผลงานโดดเด่นจำนวน 9 ประตูใน 11 นัดให้แก่โคเวนทรี เขาถูกเรียกตัวติดทีมชาติแทนซลาตัน อิบราฮีมอวิชในการแข่งขันฟุตบอลโลก 2022 รอบคัดเลือก โซนยุโรป นัดที่พบคอซอวอและกรีซ ต่อมาในเดือนตุลาคม ค.ศ. 2023 ยอเกเรสทำประตูให้ทีมขึ้นนำเบลเยียมก่อนที่โรเมลู ลูกากูจะทำประตูตีเสมอในฟุตบอลชิงแชมป์แห่งชาติยุโรป 2024 รอบคัดเลือก ก่อนที่การแข่งขันจะถูกยกเลิกจากเหตุการณ์กราดยิงโดยผู้ก่อการร้ายอิสลามิสต์ซึ่งมีรายงานว่าชาวสวีเดนสองรายถูกสังหารบริเวณนอกสนามแข่ง
ในวันที่ 16 พฤศจิกายน ค.ศ. 2024 ยอเกเรสทำประตูแรกในนัดที่สวีเดนชนะสโลวาเกีย 2–1 ส่งผลให้สวีเดนได้เลื่อนชั้นสู่ลีก B ในยูฟ่าเนชันส์ลีก สามวันต่อมา เขาทำ 4 ประตูช่วยให้สวีเดนเอาชนะอาเซอร์ไบจานในยูฟ่าเนชันส์ลีก ฤดูกาล 2024–25 ถือเป็นการทำแฮตทริกครั้งแรกในนามทีมชาติ